CELEX: 32015R1315
Language: mt
Date: 2015-07-30 00:00:00
Title: Regolament ta' Implimentazzjoni tal-Kummissjoni (UE) 2015/1315 tat-30 ta' Lulju 2015 dwar l-allokazzjoni lil Spanja ta' jiem addizzjonali fuq il-baħar fit-Taqsimiet VIIIc u IXa tal-ICES għajr għall-Golf ta' Cádiz

31.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 203/7
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1315
   tat-30 ta' Lulju 2015
   dwar l-allokazzjoni lil Spanja ta' jiem addizzjonali fuq il-baħar fit-Taqsimiet VIIIc u IXa tal-ICES għajr għall-Golf ta' Cádiz
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (UE) 2015/104 tad-19 ta' Jannar 2015 li jiffissa għall-2015 l-opportunitajiet tas-sajd għal ċerti stokkijiet ta' ħut u gruppi ta' stokkijiet ta' ħut, applikabbli fl-ilmijiet tal-Unjoni u, għal bastimenti tal-Unjoni, f'ċerti ilmijiet mhux tal-Unjoni, li jemenda r-Regolament (UE) Nru 43/2014 u li jħassar ir-Regolament (UE) Nru 779/2014 (1), u b'mod partikolari l-punt 8 tal-Anness IIB tiegħu,
   Billi:
   
               (1)
            
            
               It-tabella I tal-Anness IIB tar-Regolament (UE) 2015/104 jispeċifika l-għadd massimu ta' ġranet li fihom bastimenti tal-Unjoni ta' tul totali ta' 10 metri jew aktar u li jġorru abbord jew ikalaw xbieki tat-tkarkir, tartaruni Daniżi u rkapti simili b'malji ta' 32 mm jew akbar u pariti b'malji ta' 60 mm jew akbar u konzijiet tal-qiegħ, jistgħu jkunu preżenti fit-taqsimiet VIIIc u IXa tal-ICES, għajr għall-Golf ta' Cádiz, mill-1 ta' Frar 2015 sal-31 ta' Jannar 2016.
            
         
               (2)
            
            
               Skont il-punt 8.5 tal-Anness IIB tar-Regolament (UE) 2015/104, il-Kummissjoni, abbażi ta' waqfiet permanenti tal-attivitajiet tas-sajd li seħħew bejn l-1 ta' Frar 2014 u l-31 ta' Jannar 2015, tista' talloka għadd addizzjonali ta' jiem fuq il-baħar li fihom bastiment jista' jiġi awtorizzat mill-Istat Membru tal-bandiera tiegħu biex ikun preżenti fiż-żona rilevanti meta jkollu abbord irkaptu regolat.
            
         
               (3)
            
            
               Fl-1 ta' Ġunju 2015, f'konformità mal-ewwel sentenza tal-punt 8.1 tal-Anness IIB tar-Regolament (UE) 2015/104, Spanja ressqet talba għal jiem addizzjonali fuq il-baħar abbażi ta' waqfa permanenti tal-attivitajiet tas-sajd ta' sitt bastimenti li seħħew bejn l-1 ta' Frar 2014 u l-31 ta' Jannar 2015.
            
         
               (4)
            
            
               Fid-dawl tad-dejta mogħtija u wara li ġie kkunsidrat il-metodu ta' kalkolu stabbilit fit-tieni subparagrafu tal-punt 8.2 tal-Anness IIB tar-Regolament (UE) 2015/104, Spanja għandha tiġi allokata tliet ijiem addizzjonali fuq il-baħar għall-bastimenti msemmija fil-punt 1 ta' dak l-Anness, għall-perjodu ta' bejn l-1 ta' Frar 2015 u l-31 ta' Jannar 2016.
            
         
               (5)
            
            
               Il-miżuri stipulati f'dan ir-Regolament huma skont l-opinjoni tal-Kumitat dwar is-Sajd u l-Akkwakultura,
            
         ADOTTAT DAN IR-REGOLAMENT:
   Artikolu 1
   L-għadd massimu ta' jiem fuq il-baħar li għalihom Spanja tista' tawtorizza li bastiment li jtajjar il-bandiera tagħha jkun preżenti fit-taqsimiet VIIIc u IXa tal-ICES, għajr għall-Golf ta' Cádiz, li jkollhom abbord jew li jużaw irkaptu regolat u mhux suġġett għal kundizzjonijiet speċjali, kif stabbilit fit-Tabella I tal-Anness IIB għar-Regolament (UE) 2015/104, għandu jiżdied għal 117-il jum fis-sena.
   Artikolu 2
   Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta' Lulju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 22, 28.1.2015, p. 1.